L’Ajuntament de Sagunt reclama l’ampliació dels horaris d’obertura del Castell i el Teatre Romà durant els dies festius
28 de març 2024

![](/media/d0qbbzpo/teatro-romano_c.jpg?width=850&height=566.6666666666666)

L’Ajuntament de Sagunt ha demanat a la Generalitat Valenciana l’ampliació dels horaris de visita del Castell i el Teatre Romà durant els dies festius. Els monuments, gestionats per la Vicepresidència Primera i Conselleria de Cultura i Esport, només obrin els diumenges i festius en horari de matí, una circumstància «**insòlita**» que ja ha provocat molèsties en altres ocasions.

Les regidores de Patrimoni Cultural, Patricia Sánchez, i Turisme, Natalia Antonino han mostrat hui la seua «**preocupació**» davant el fet que la Generalitat Valenciana «**no tinga en compte les demandes de la ciutat**». «**Fa només uns mesos, durant el pont del 9 d’octubre, moltes i molts visitants van acudir al nostre municipi buscant conéixer les joies del nostre patrimoni històric i es van trobar les portes tancades per ser dilluns**», ha recordat Sánchez, qui ha assegurat que «**l’Ajuntament ja ha traslladat en nombroses ocasions que esta situació és il·lògica**».

Davant la proximitat del pont de Setmana Santa i Pasqua, el consistori s’ha interessat, de nou, per conéixer les intencions de la Generalitat. «**Ens han traslladat que divendres 29, diumenge 31 i dilluns 1 el Teatre i el Castell estaran tancats de vesprada**», ha explicat Sánchez. «**No té sentit que les portes del Teatre Romà i el Castell romanguen tancades en moments en què, justament, la gent té la possibilitat d’acudir a visitar-los**», ha expressat la regidora de Patrimoni Cultural.

En la mateixa línia, la regidora de Turisme, Natalia Antonino, ha reclamat  «**un horari coherent amb el volum de turistes que rep el municipi en estes dates**». «**No és possible que en els moments amb major afluència de visitants, l’horari siga només de 10 a 14 hores. En altres ocasions, la Generalitat ho ha tingut en compte i l'obertura s’ha allargat fins a les 18 hores**», ha valorat Antonino.

«**El nostre posicionament com a consistori està clar**», ha asseverat Sánchez, qui ha expressat que és fonamental, d’una banda, «**protegir, conservar i posar en valor el nostre patrimoni**». D’altra banda, segons la regidora, és necessari «**impulsar un model de turisme desestacionalitzat, sostenible i respectuós amb l’entorn**». «**Tot açò no és possible si es posen obstacles als visitants perquè coneguen l’important llegat històric de la ciutat de Sagunt**», ha conclòs.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-reclama-l-ampliacio-dels-horaris-d-obertura-del-castell-i-el-teatre-roma-durant-els-dies-festius/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-reclama-l-ampliacio-dels-horaris-d-obertura-del-castell-i-el-teatre-roma-durant-els-dies-festius/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-reclama-l-ampliacio-dels-horaris-d-obertura-del-castell-i-el-teatre-roma-durant-els-dies-festius/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-reclama-l-ampliacio-dels-horaris-d-obertura-del-castell-i-el-teatre-roma-durant-els-dies-festius/)